《武林山十咏·翻经台》
宋代·梅询

灵运曾此台，冥心住幽寂。
重绎叶上书，深藏林中迹。
遗文传竹素，野蔓侵苔壁。
登览殊未休，苍山日将夕。

作者简介：（964—1041）宋宣州宣城人，字昌言。太宗端拱二年进士。真宗时为三司户部判官，屡上书论西北兵事。坐断田讼失实，降通判杭州。迁两浙转运副使，判三司开拆司。坐议天书，出知濠州。后历知数州，累官翰林侍读学士、给事中、知审官院。以足疾出知许州。